b'\n_START_ARTICLE_\nKampin autopommi\n_START_PARAGRAPH_\nKampin autopommi oli Pohjoisella Rautatie\xc2\xadkadulla, Helsingin Kampissa 16. hein\xc3\xa4kuuta 2002 noin kello 6.50 aamulla r\xc3\xa4j\xc3\xa4ytetty autopommi. Kyseess\xc3\xa4 oli Suomen oloissa varsin harvinainen palkkamurha. Pommi r\xc3\xa4j\xc3\xa4hti liikennevaloissa l\xc3\xa4hell\xc3\xa4 Pohjoisen Rautatiekadun ja Runebergin\xc2\xadkadun risteyst\xc3\xa4._NEWLINE_Pommi-iskussa sai v\xc3\xa4litt\xc3\xb6m\xc3\xa4sti surmansa 32-vuotias mies, jonka kuljettamaan Opel Kadettiin miltei nelj\xc3\xa4 kiloa painanut dynamiittipommi oli asennettu. Teon toteutti 29-vuotias William Leonard Engstr\xc3\xb6m, jolle oli luvattu siit\xc3\xa4 17\xc2\xa0000 euron palkkio. H\xc3\xa4n sai ennakkomaksuna noin 1\xc2\xa0600 euroa. Palkkamurhan tilasi 32-vuotias Tommi Peter Sandroos, joka oli yritt\xc3\xa4nyt itse ampua uhrin pistoolilla kuoliaaksi Helsingin Ruskeasuolla 1. joulukuuta 2001. Uhriin osui t\xc3\xa4ll\xc3\xb6in nelj\xc3\xa4 luotia, mutta h\xc3\xa4n selvisi. Engstr\xc3\xb6m ei ollut Sandroosille entuudestaan tuttu. Oikeus katsoi my\xc3\xb6hemmin, ett\xc3\xa4 Sandroosin tuntema 28-vuotias Otto Tuomas Pankakoski oli taivuttanut Engstr\xc3\xb6min rikokseen. Engstr\xc3\xb6m ajoi uhrin takana ja laukaisi pommin leikkikalun kauko-ohjaimella. H\xc3\xa4n ajoi hyvin l\xc3\xa4hell\xc3\xa4 uhriaan, t\xc3\xb6rm\xc3\xa4si r\xc3\xa4j\xc3\xa4hdyksen sattuessa liikennemerkkiin ja loukkaantui liev\xc3\xa4sti itsekin. Murhattu oli Sandroosin naisyst\xc3\xa4v\xc3\xa4n entinen avomies._NEWLINE_Murhan varsinainen toteuttaja William Engstr\xc3\xb6m tuomittiin vuonna 2004 elinkautiseen vankeusrangaistukseen murhasta ja t\xc3\xb6rke\xc3\xa4st\xc3\xa4 tuhoty\xc3\xb6st\xc3\xa4. H\xc3\xa4n my\xc3\xb6nsi oikeudessa syyllisyytens\xc3\xa4 tappoon. Koska rikokseen yllytt\xc3\xa4misest\xc3\xa4 tuomitaan samalla tavoin kuin itse rikoksesta, my\xc3\xb6s Tommi Sandroos ja Otto Pankakoski saivat elinkautisen. Sandroos todettiin lis\xc3\xa4ksi syylliseksi joulukuun 2001 ampumistapaukseen liittyneisiin murhan yritykseen ja ampuma-aserikokseen. Pankakoski tuomittiin murhaan yllytt\xc3\xa4misen lis\xc3\xa4ksi ampuma-aserikoksesta. Kaikki tuomitut l\xc3\xa4hetettiin mielentilatutkimukseen, jossa heid\xc3\xa4n todettiin toimineen t\xc3\xa4ydess\xc3\xa4 ymm\xc3\xa4rryksess\xc3\xa4. Miehet saivat maksettavakseen my\xc3\xb6s erin\xc3\xa4isi\xc3\xa4 korvauksia muiden muassa uhrin tytt\xc3\xa4relle, veljelle ja vanhemmille. Uhrin nelivuotias tyt\xc3\xa4r sai 14\xc2\xa0000 euroa henkisest\xc3\xa4 k\xc3\xa4rsimyksest\xc3\xa4 ja noin 120 euroa kuukaudessa t\xc3\xa4ysi-ik\xc3\xa4isyyteen saakka._NEWLINE_My\xc3\xb6s uhrin kolmekymppist\xc3\xa4 entist\xc3\xa4 avovaimoa ep\xc3\xa4iltiin Sandroosin kertoman perusteella murhaan yllytt\xc3\xa4misest\xc3\xa4, mutta h\xc3\xa4net vapautettiin syytteist\xc3\xa4 oikeuden pidetty\xc3\xa4 Sandroosin kertomusta ep\xc3\xa4uskottavana._NEWLINE_Kampin autopommi vaaransi useiden ihmisten hengen ja terveyden, ja sen vaikutusalueella oli yli kuusikymment\xc3\xa4 henkil\xc3\xb6\xc3\xa4. Pommi r\xc3\xa4j\xc3\xa4hti l\xc3\xa4hell\xc3\xa4 hotelli Helkaa, jonka ikkunoita rikkoutui aina kolmannessa kerroksessa asti. Valtionsyytt\xc3\xa4j\xc3\xa4 Jukka Rappe piti tapausta ainoana laatuaan Suomen rikoshistoriassa. Presidentti Tarja Halonen luonnehti pommi-iskua "ik\xc3\xa4v\xc3\xa4ksi yksitt\xc3\xa4istapaukseksi" eik\xc3\xa4 uskonut sen antavan aihetta huolestumiseen yleisest\xc3\xa4 turvallisuudesta._NEWLINE_Kampin autopommitapaus sai huomiota my\xc3\xb6s ulkomaisissa medioissa. Vaikka poliisi kiisti kaikki ep\xc3\xa4ilyt kansainv\xc3\xa4lisest\xc3\xa4 terrorismista alkuunsa, mm. Reuters uutisoi iskun sattuneen parinsadan metrin p\xc3\xa4\xc3\xa4ss\xc3\xa4 Helsingin juutalaisesta synagogasta.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nHelsingin hovioikeus hyv\xc3\xa4ksyi murhan tilanneen miehen ehdonalaisanomuksen kes\xc3\xa4kuussa 2014. Vapautusp\xc3\xa4iv\xc3\xa4ksi m\xc3\xa4\xc3\xa4r\xc3\xa4ttiin 15. lokakuuta 2015._NEWLINE_Joulukuussa 2014 Helsingin hovioikeus p\xc3\xa4\xc3\xa4tti vapauttaa ehdonalaiseen murhan v\xc3\xa4lik\xc3\xa4ten\xc3\xa4 toimineen miehen. H\xc3\xa4nen vapautensa alkoi kes\xc3\xa4kuussa 2015._NEWLINE_Autopommin r\xc3\xa4j\xc3\xa4ytt\xc3\xa4j\xc3\xa4n ehdonalaisanomus hyv\xc3\xa4ksyttiin Helsingin hovioikeudessa helmikuussa 2015. H\xc3\xa4nen vapautensa alkoi 1. maaliskuuta 2016.'